**Andrew Desjardins** (s. 27. heinäkuuta 1986 Lively, Ontario) on kanadalainen jääkiekkoilija. Hän on voittanut urallaan Stanley Cupin Chicago Blackhawksissa. NHL:ssä Desjardinsilla on 408 runkosarjaottelua Blackhawksissa ja San Jose Sharksissa.

Ura
---

Desjardins pelasi ennen ammattilaisuraansa neljä kautta, vuodesta 2003 vuoteen 2007, juniorisarja OHL:n Sault Ste. Marie Greyhoundsissa. Hän ei saanut NHL-varausta, vaan siirtyi juniorivuosiensa jälkeen kauden ajaksi Central Hockey Leaguen Laredo Bucksiin. Vuonna 2008 hän siirtyi vapaana pelaajana AHL-seura Worcester Sharksiin. Kahden AHL-kauden jälkeen, joista jälkimmäisellä muodosti lempinimen *Crazed Rats* saaneen ketjun Dan DaSilvan ja John McCarthyn kanssa, hän teki vuonna 2010 sopimuksen Worcesterin emoseuran, NHL:ssä pelaavan San Jose Sharksin kanssa. Ennen NHL-sopimusta hän oli pelannut Worcester Sharksin lisäksi muutaman ottelun ECHL:n Phoenix Roadrunnersissa.

Desjardins teki NHL-debyyttinsä 3. tammikuuta 2011, jolloin San Jose kohtasi kotiottelussa Vancouver Canucksin. Hän pelasi kaudella 2010–2011 yhteensä 17 ottelua NHL:n runkosarjassa ja kolme NHL:n pudotuspeleissä. Pisteitä hän teki runkosarjassa yhteensä kolme, maalin ja kaksi syöttöpistettä, ja pudotuspeleissä yhden, maalin Vancouver Canucksia vastaan pelatun konferenssifinaalisarjan neljännessä ottelussa. Suurimman osan kaudesta, 58 ottelua, hän pelasi Worcesterissa AHL:ssä. Desjardins on toinen kahdesta NHL-pelaajasta, jotka ovat käyttäneet pelinumeroa 69.

Desjardins pelasi kaudella 2011–2012 76 ottelua San Josessa ja teki niissä 17 pistettä. Hänet valittiin kauden jälkeen paikallistoimittajien äänestyksessä Sharksin vuoden tulokkaaksi, ja hän solmi vuoden jatkosopimuksen kesäkuussa 2012.

Desjardins edusti Sharksia lopulta viidellä kaudella. Hän pelasi joukkueessa 272 runkosarjaottelua ja teki niissä 48 pistettä. Maaliskuussa 2015 Chicago Blackhawks hankki Desjardinsin Sharksista vaihdossa Ben Smithiin. Blackhawksissa Desjardins oli kevään aikana voittamassa Stanley Cupia. Kauden jälkeen hän teki kaksivuotisen jatkosopimuksen Blackhawksin kanssa.

Desjardins sai kaudella 2015–2016 hieman aiempaa suurempaa roolia ja pelasi Blackhawksissa 77 ottelua ja teki 13 tehopistettä. Desjardinsin seuraava kausi oli kuitenkin paha pettymys. Hän pelasi 46 ottelua eikä tehnyt niissä ainuttakaan maalia. New York Rangers kutsui Desjardinsin ennen kauden 2017–2018 alkua koesopimuksella harjoitusleirille. Hän ei kuitenkaan saanut sopimusta ja oli myös kaksi harjoitusottelua pelikiellossa.

Desjardins teki lokakuussa 2017 vuoden sopimuksen Saksan DEL-liigan Adler Mannheimin kanssa. Vaikka hänen kautensa alkoi loukkaantumisten vaivaamana, hän nousi kauden aikana Mannheimin avainpelaajien joukkoon. Kauden jälkeen Mannheim ja Desjardins tekivät jatkosopimuksen.

Lähteet
-------

1. ↑  Andrew Desjardins Legends of Hockey -sivustolla (englanniksi)
2. ↑  Perez, A. J.: Morning Skate: Desjardins sports rare number *CBSSports.com*.  24.3.2011. Viitattu 18.1.2012. (englanniksi)
3. ↑  Pollak, David: San Jose Sharks' Andrew Desjardins making good on second shot on penalty-kill unit *MercuryNews.com*.  3.1.2012. Viitattu 18.1.2012. (englanniksi)
4. ↑  High, Alison: Ask the Sharks: Andrew Desjardins *sharks.nhl.com*.  30.3.2011. Viitattu 18.1.2012. (englanniksi)
5. ↑  Andrew Desjardins *Elite Prospects*. Everysport Media Group AB.  (englanniksi)
6. ↑  Canucks take 3-1 series lead with 4-2 win *NHL.com*.  22.5.2011. Viitattu 18.1.2012. (englanniksi)
7. ↑  Steve Palumbo: Sharks Andrew Desjardins’ No.69 is Too Sexy and He Knows It *RantSports*.  23.3.2012.  Arkistoitu 11.3.2017. Viitattu 1.8.2015.
8. ↑  Sharks Re-Sign Forward Andrew Desjardins  26.6.2012. San Jose Sharks. Viitattu 1.5.2018. (englanniksi)
9. ↑  Blackhawks acquire Andrew Desjardins from San Jose Sharks  2.3.2015. Chicago Blackhawks. Viitattu 1.5.2018. (englanniksi)
10. ↑  Blackhawks agree to terms with Desjardins  3.7.2015. Chicago Blackhawks. Viitattu 1.5.2018. (englanniksi)
11. ↑  Fitzgerald, Sean: Chicago Blackhawks: Andrew Desjardins 2016-17 Grade FanSided. Viitattu 1.5.2018. (englanniksi)
12. ↑  Andrew Desjardins: Released from PTO *CBSSports.com*. CBS Interactive. Viitattu 1.5.2018. (englanniksi)
13. ↑  Andrew Desjardins bleibt ein Adler  12.4.2018. Die Adler Mannheim Eishockey Spielbetriebs. Viitattu 1.5.2018. (saksaksi)